<classify> SERIKALI imesema Tanzania ina utalii mkubwa wa mawasiliano, unaoweza kuleta mapinduzi makubwa ya maendeleo katika sekta nyingine kwa nchi wanachama wa Jumuiya ya Maendeleo Kusini mwa Afrika SADC. Hayo yalisemwa jana Dar es Salaam na Mwenyekiti wa Kamati ya Maandalizi ya Mkutano wa Mawaziri wa sekta ya Teknolojia ya Habari na Mawasiliano Tehama, Uchukuzi, Habari, Hali ya Hewa na Mawasiliano, Dk Jim Yonazi. Dk Yonazi ambaye pia ni Naibu Katibu Mkuu, Wizara ya Ujenzi, Uchukuzi na Mawasiliano Sekta ya Mawasiliamo, alisema Tanzania inafanya vizuri katika sekta ya mawasiliano na miundombinu ya sekta hiyo ikiwemo kufikia viwango vya 4G na kusambazwa kwa Mkongo wa Taifa nchi nzima. Katika sekta ya mawasiliano hatuna wasiwasi. Tuko vizuri kwa maana ya miundombinu na wananchi wengi wamefikiwa na huduma ya mawasiliano yakiwamo ya simu na intaneti. Wenzetu wa nchi za SADC tunawakaribisha si tu katika mikutano hii ya kisekta, bali waje kujifunza utalii mkubwa wa mawasiliano, alisema Dk Yonazi. Kwa mujibu wa taarifa ya Mamlaka ya Mawasiliano Tanzania TCRA, mpaka Desemba mwaka 2017, Tanzania ilikuwa na watumiaji wa intaneti zaidi ya milioni 23, sawa na asilimia 45 ya idadi ya Watanzania wote. Kati ya watumiaji hao, 83 kwa kila 100 wanatumia intaneti inayohamishika mobile wireless inayotumia zaidi simu za mkononi, tableti na kompyuta mpakato laptop. Na watumiaji wawili kwa kila 100 hutumia intaneti ya waya isiyohamishika fixed wired. Dk Yonazi alisema Mkongo wa Taifa umefungwa nchi nzima na unawezesha huduma za kieletroniki kustawi na kuongeza kasi ya maendeleo katika sekta ya Tehama. Tanzania tupo tayari kwenda kwao nchi za SADC kuwasaidia katika eneo hili. Maendeleo ya kikanda yanatokana na miundombinu ambacho ni kipaumbele ya pili katika SADC, alisema. Ripoti ya mwaka 2018 ya Shirika la Kimataifa la Mawasiliano ITU iliyotolewa mwishoni mwa Januari, inaeleza kuwa jitihada za kuboresha sera zinazohusu Tehama na uwekezaji katika Mkongo wa Taifa wa Mawasiliano ni baadhi ya mambo yaliyofanya Tanzania ifanikiwe kuchochea ukuaji wa matumizi ya intaneti. Kuhusu maandalizi na kukamilika kwa mikutano ya makatibu wakuu na wataalamu wa SADC wa sekta hizo, Dk Yonazi alisema mikutano imekuwa na mafanikio makubwa tangu ilipoanza Septemba 16 na wapo tayari kupokea mawaziri kwa ajili ya mkutano wao, unaofanyika leo na kesho.Maandalizi yote yameendelea kuwa ya viwango vya juu tangu Mkutano wa 39 wa Wakuu wa Nchi na Serikali wa SADC. Kama mnavyojua sisi ni wenyeviti wa mikutano ya kisekta kwa mwaka mzima wa uenyekiti wa Tanzania wa SADC, niwaombe Watanzania tusichoke kuwakarimu wageni kwa kipindi chote cha mikutano hii kama ilivyo desturi yetu njema, alisisitiza Dk Yonazi.  <topic>: kitaifa 